4. juni 2015

**Medlemsbrev fra Herlev Lærerforening**

Kære medlem

Sygefraværet blandt lærerne i Herlev er steget markant fra 3,1 % i 2013 til 5,6 % i 2014.

Det fremgår af tallene fra kommunernes og regionernes løndatakontor, og historien har været fremme i medierne i denne uge, bl.a. i TV2 og på folkeskolen.dk, hvor vi også har kommenteret.

Der har været en stigning i sygefraværet i hele landet, men tallene fra Herlev viser en dramatisk stigning - den største i landet.

Da vi er gået fra at have et sygefravær noget under landsgennemsnittet til et fravær et godt stykke over landsgennemsnittet synes stigningen meget stor. Desuden svinger tallene mere i en lille kommune end i en stor, men stigningen kan ikke bortforklares med ren talmagi.

I en artikel i Herlevbladet for to uger siden blev det opgivet, at sygefraværet i perioden august til november ikke var steget fra 2013 til 2014, hvis man vel at mærke ser bort fra langtidssygdom. At stigningen har været så voldsom er derfor overraskende for os. Hvis det viser sig, at stigningen overvejende skyldes langtidssygefravær, er det nu alvorligt nok i sig selv.

Herlev Lærerforening har bedt om et møde med skolechefen, hvor vi kan drøfte situationen. Vi er interesserede i at få belyst sagen fra mange vinkler. Til dette har vi bedt om at få indsigt i kommunens egne sygefraværsstatistikker – også de helt opdaterede.

Center for Dagtilbud og skole er netop nu i gang med en arbejdspladsvurdering på skoleområdet. Her vil sygefraværet naturligvis indgå. De svar der er givet på spørgeskemaerne til APV’en kan forhåbentlig også være med til at belyse årsager til stigningen.

Jens Lunden Rikke Enemark Torben Nielsen